**VPRAŠANJA IN ODGOVORI**

**Razvojni projekt – »Navidezna, obogatena in razširjena resničnost v izobraževanju«**

|  |
| --- |
| **10. 5. 2024** |

1. **Kje lahko potencialni konzorcijski ali zunanji partnerji izrazimo pripravljenost za sodelovanje v projektu?**

**ODG.:** Uporabite Padlet, kjer predstavite vaš doprinos k projektu in objavite vaše kontaktne podatke. Povezava do Padleta: Informativni dan: [JR Razvojni projekt VR, XR & AR, 24. 4. 2024](https://padlet.com/ineslipus/informativni-dan-jr-razvojni-projekt-vr-xr-ar-24-4-2024-pqc858rn1vx4lq9f) (padlet.com)

1. **Ali je lahko zunanji izvajalec pravna ali fizična oseba iz tujine?**

**ODG.:** Da.

1. **Ali je treba predplačilo v celoti porabiti v tekočem koledarskem letu?**

**ODG.:** Da.

1. **Ali je sprejemljivo elektronsko podpisovanje prijavne dokumentacije konzorcijskih partnerjev in vsega, kar je vezano na prijavnico (konzorcijske pogodbe, načrti aktivnosti in rezultatov projekta ipd.)? Ali je sprejemljiva kombinacija, saj bi nekateri konzorcijski partnerji elektronsko podpisovali, nekateri pa lastnoročno?**

**ODG.:** Vlogo je treba oddati v fizični obliki in v izvirnikih (originalih).  To pomeni, da mora biti konzorcijska pogodba fizično oz. lastnoročno podpisana s strani odgovornih oseb vseh konzorcijskih partnerjev. Ker oddaja vloge na JR zaenkrat še ni predvidena elektronsko, tudi konzorcijska pogodba ne more biti podpisana elektronsko, ker takoj ko se elektronsko podpisano pogodbo natisne, nastane kopija (izvirnik elektronsko podpisane pogodbe je v elektronski obliki, izvirnik fizično/lastnoročno podpisane pogodbe pa v fizični/natisnjeni obliki). Tudi v primeru neskladnosti podatkov v tiskani in elektronski obliki vloge ali ob odsotnosti elektronske oblike vloge se šteje, da je za presojo pomembna tiskana oblika.

1. **Zanima me glede vpisovanja kazalnikov v prijavnici. Kako naj jih načrtujemo? Kako je, v kolikor jih načrtujemo sedaj več (npr. vključenih učiteljev, št. Izvedenih dogodkov), kot jih bomo izvedli? Ali so to zavezujoči kazalniki na ravni konzorcija?**

**ODG.:** Kazalniki so ključni za načrtovanje, spremljanje in vrednotenje projekta. Doseganje navedenih kazalnikov je zavezujoče, zato jih načrtujte čim bolj realno in racionalno.

1. **Katere vlogo bodo upoštevane kot pravočasno prispele?**

**ODG.:** Kot pravočasne bodo upoštevane vloge, ki bodo, ne glede na način dostave, prispele v vložišče ministrstva, najkasneje do 3. 6. 2024 do 15.00.

1. **Kdo oddaja vloge za izplačila sredstev?**

**ODG:** Vloge za izplačila oddaja poslovodeči partner v imenu celotnega konzorcija.

1. **Kako pogosto se oddaja vloga za izplačilo sredstev?**

**ODG:** Končni prejemnik posreduje ministrstvu vlogo za izplačilo najkasneje 15 (petnajst) dni po zaključku vsakega trimesečnega obdobja od datuma podpisa pogodbe o sofinanciranju. V primeru odstopanj od določenih rokov za posredovanje vlog za izplačilo je končni prejemnik dolžan skrbniku pogodbe ministrstva podati obrazložen pisni predlog za spremembo roka. Če skrbnik pogodbe ministrstva ugotovi, da je predlog utemeljen, ga pisno sprejme, v nasprotnem primeru pa predlog pisno zavrne. Rok za predložitev zadnje vloge za izplačilo v okviru projekta je 15. 5. 2026.

1. **Ali je možno, da se rok zaključka projekta podaljša?**

**ODG:** Aktivnosti projekta se začnejo izvajati od dneva izdaje sklepa o izboru, rok za zaključek aktivnosti projekta je do dne 30. 4. 2026. Terminski načrt izvedbe aktivnosti projekta je opredeljen v vlogi prijavitelja, ki je sestavni del pogodbe o sofinanciranju. Vsako spremembo terminskega načrta izvedbe aktivnosti projekta mora potrditi skrbnik pogodbe na strani ministrstva. Obdobje upravičenosti stroškov (nastanek stroškov: datum opravljene storitve oziroma dobavljenega blaga) je od dneva izdaje sklepa o izboru do dne 30. 4. 2026. Obdobje upravičenosti izdatkov (datum plačila računov oziroma verodostojnih knjigovodskih listin) je od dneva izdaje sklepa o izboru do dne 31. 5. 2026. Obdobje upravičenosti lahko ministrstvo podaljša preko obdobij upravičenosti, določenih z javnim razpisom izključno zaradi posebej utemeljenih, objektivnih razlogov.

1. **Ali je dopustno določila o solidarni odgovornosti konzorcijskih partnerjev v konzorcijski pogodbi zamenjati z določili, da vsak konzorcijski partner v celoti odškodninsko odgovarja za svoje obveznosti po projektu?**

**ODG:** Določbe o solidarni odgovornosti so obvezne, končni prejemnik in konzorcijski partnerji so kot partnerji konzorcija neomejeno solidarno odgovorni za uspešno izvedbo projekta in doseganje njegovih zastavljenih mejnikov, ciljev in kazalnikov. V primeru, če se pri kateremkoli konzorcijskem partnerju začne postopek zaradi insolventnosti ali postopek prisilnega prenehanja, odgovarjajo za vračilo neupravičeno prejetih sredstev vsi partnerji konzorcija solidarno, vendar v primeru pokrivanja odgovornosti drugega člana konzorcija omejeno le do višine sredstev, ki jih posamezni partner konzorcija prejme za izvedbo projekta.

1. **Ali je za menjavo osebe na projektu potrebno pridobiti dovoljenje ministrstva?**

**ODG:** Menjava osebe na projektu se uskladi s skrbnikom pogodbe na strani ministrstva. Nova oseba mora imeti najmanj enake oz. primerljive reference.

**12. V razpisnih pogojih piše, da je lahko vodja  projekta oseba, ki »*v zadnjih 5 (petih) letih vodil vsaj 1 (en) enoletni projekt, v katerem so sodelovale vsaj 3 (tri) institucije«.*V zvezi s tem nas zanima, ali se za vodjo projekta kvalificira oseba, ki je v zadnjih 5 letih vodila slovenske dele mednarodnih projektov (2-3 letni projekti) s 5-8 tujimi partnerji v imenu sodelujoče institucije, kar pomeni, da je bila pri nas zavedena kot koordinator našega dela projekta.**

**ODG.:** Ne, takšna oseba se ne kvalificira za vodjo projekta, saj namen pogoja s tem ni izpolnjen. Vodja projekta je torej oseba, ki je v zadnjih 5 (petih) letih vodila vsaj 1 (en) enoletni projekt (in ne zgolj dela projekta), v katerem so sodelovale vsaj 3 (tri) institucije, pri čemer pa ne vrsta projekta in ne sestava partnerstva nista opredeljena.

**13. Ali je lahko isti partner v dveh različnih prijavah, če da, ali lahko  v obeh prijavah nastopa kot vodilni partner?**

**ODG.:** Da, isti partner je lahko v dveh različnih prijavah, tudi lahko nastopa v obeh kot vodilni partner, vendar ne v isti sestavi konzorcija in ne z s istim projektom. Izbrana bo le ena vloga, in sicer tista, ki bo prejela najvišje skupno število točk, z izbranim prijaviteljem bo sklenjena pogodba o sofinanciranju.

**14. Kako se lahko v projekt vključijo zasebni visokošolski zavodi, zasebni raziskovalni zavodi in relevantna podjetja, ki se ukvarjajo s področno tematiko?**

**ODG.:** Z razpisom št. 303-35/2024 Razvojni projekt – »Navidezna, obogatena in razširjena resničnost v izobraževanju« je ministrstvo kot možne konzorcijske partnerje opredelilo javne visokošolske zavode, javne zavode po 28. členu ZOFVI, javne raziskovalne zavode, javne infrastrukturne zavode, osnovne šole, osnovne šole s prilagojenim programom in zavodi za vzgojo in izobraževanje otrok in mladostnikov s posebnimi potrebami, srednje poklicne in strokovne šole ter gimnazije, medtem ko so kot upravičeni stroški projekta priznani tudi stroški zunanjih izvajalcev, v okviru katerih je omogočeno tudi sodelovanje zasebnih visokošolskih zavodov, zasebnih raziskovalnih zavodov in relevantnih podjetij, ki se ukvarjajo s področno tematiko.

**15. Ali je potrebno preizkusiti vse vrste resničnosti (AR, VR in XR)?**

**ODG.:** Preizkusiti je potrebno vse vrste resničnosti (AR, VR in XR), vendar pa ni potrebno, da vsi učitelji preizkusijo vse.

**16. Kaj in kateri so upravičeni posredni stroški?**

**ODG.:** Posredni stroški so stroški, ki niso neposredno povezani z dejavnostjo upravičenca in je težko določiti, koliko jih odpade na določeno dejavnost in so povezani z neposrednimi aktivnostmi operacije.

Primeri upravičenih posrednih stroškov so:

* stroški električne energije;
* stroški porabe kuriv in stroški ogrevanja;
* stroški vode in komunalnih storitev;
* stroški odvoza smeti;
* stroški telefona, faksa in elektronske pošte;
* stroški poštnin in kurirskih storitev;
* amortizacija osnovnih sredstev, ki ni izključno vezana na operacijo;
* stroški potrošnega materiala (pisarniški material, čistilni material in posebni material) in drobnega inventarja, ki se uporablja na operaciji;
* stroški režije in administracije;
* stroški računovodskih storitev;
* stroški tekočega vzdrževanja;
* stroški najema nepremičnin in opreme za delo zaposlenih;
* zavarovalne premije za objekte in opremo.

**17. Ali so možne prerazporeditve sredstev med leti?**

**ODG.:** Da.

**18. Ali mora biti oprema, nabavljena v okviru projekta, na razpolago tudi po koncu projekta?**

**ODG.:** Da, oprema mora biti učiteljem na razpolago v okviru učnega laboratorija vsaj še 3 leta po zaključki projekta, pri čemer lahko učitelj opremo uporablja znotraj učnega laboratorija ali samostojno, na šoli, pri pouku.

**19. Kdaj se preverja standardni strošek na enoto (SSE)?**

**ODG.:** Pri pripravi prijave na javni razpis se v vlogi upošteva predvidena ocena stroškov plač, priprava izračunov in dokazil za zadnjih 6 mesecev ter preverjanje pa se opravijo v primeru izbora projekta za sofinanciranje ob oddaji vloge za izplačilo. Standardni strošek na enoto (SSE) se tako preverja po podpisu pogodbe o sofinanciranju oz. najkasneje do prvega zahtevka za izplačilo.

|  |
| --- |
| **20. 5. 2024** |

**20. Ali se SSE izračun lahko pripravi za več delovnih mest (2 ali 3), glede na sistematizacijo delovnih mest sodelujočih na projektih?**

**ODG.:** SSE na projektu predstavlja stroške osebe, zaposlene s polnim delovnim časom, na mesečni ravni. V kolikor bo na projektu zaposlenih več oseb, se naredi izračun SSE za vsakega posebej, razen če bodo na projektu zaposlene ali delno zaposlene 2 ali 3 osebe z istim nazivom (npr. redni profesor, vsi s vsebinsko podobnimi nalogami). V takem primeru se pripravi SSE izračun za najbolj reprezentativnega na ravni konzorcijskega partnerja. Izračun SSE se uveljavlja pri vseh treh zaposlitvah. V primeru menjave zaposlenega na operaciji (npr.: odpoved, daljša bolniška odsotnost, ...), ki bo opravljal enake/podobne naloge, se izračun SSE obdrži tudi pri novo zaposlenem.

Sicer pa se pri pripravi prijave na javni razpis v vlogi upošteva predvidena ocena stroškov plač, priprava izračunov in dokazil za zadnjih 6 mesecev ter preverjanje pa se opravijo v primeru izbora projekta za sofinanciranje ob oddaji vloge za izplačilo.